《送魏县丞之官馀杭》
宋代·吕本中

君去我逾静，我病君得知。如何便相远，未有再见期。

溪桥已春晚，红紫久离披。初无一尊酒，慰君别后思。

君才则甚长，所用无不宜。但当敛光芒，匣剑深藏之。

初非击刺用，肯顾庸人嗤。平生富事业，馀事尤长诗。

当官倘见念，琢句敢嫌迟。上以寄难兄，下以愈我饥。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。